S-87/2010

Mál þetta, sem dómtekið var 9. febrúar sl., er höfðað með ákæru lögreglustjórans á Eskifirði, útgefinni 11. ágúst 2010, á hendur H-kk-þgf J-kk-þgf, [kt.], Hæðargarði 1, Höfn, „fyrir fjárdrátt með því að hafa, á tímabilinu frá október 2008 til janúar 2009, sem stjórnarmaður og framkvæmdastjóri Nesgarðs ehf., [kt.], Kaupvangi 2, Höfn, dregið félaginu og notað í rekstur þess kr. 120.000, sem ákærði hélt eftir, í þrjú skipti, við útborgun launa eins starfsmanns félagsins, [A], 31. október, 30. nóvember 2008, og 31. janúar 2009, kr. 40.000 í hvert sinn og sem ganga áttu til greiðslu á meðlagsskuld starfsmannsins hjá Innheimtustofnun sveitarfélaga samkvæmt 7. mgr. 5. gr. laga nr. 54/1971 um Innheimtustofnun sveitarfélaga.

Telst þetta varða við 1. mgr. 247. gr. almennra hegningarlaga nr. 19/1940. Þess er krafist að ákærði verði dæmdur til refsingar og til greiðslu alls sakarkostnaðar.

Einkaréttarkrafa: Í málinu er þess krafist af hálfu Innheimtustofnunar sveitarfélaga að ákærði verði dæmdur til greiðslu skaðabóta að fjárhæð kr. 120.000, en auk þess er krafist dráttarvaxta skv. 6. gr. laga um vexti og verðtryggingu nr. 38/2001, af kr. 40.000 frá 15. nóvember 2008 til 15. desember sama ár, en af kr. 80.000 frá þeim degi til 15. febrúar 2009 og af kr. 120.000 frá þeim degi til greiðsludags. Auk þess er krafist innheimtukostnaðar að fjárhæð kr. 32.133.“

Við fyrirtöku málsins 9. febrúar sl. féll bótakrefjandi frá bótakröfu sinni.

Ákærði játaði brot sín skýlaust fyrir dóminum eins og þeim er lýst í framangreindri ákæru og var málið því þegar tekið til dóms samkvæmt 164. gr. laga nr. 88/2008, um meðferð sakamála, eftir að fulltrúi ákæruvalds og verjandi ákærða höfðu tjáð sig stuttlega um lagaatriði máls og ákvörðun viðurlaga. Með framangreindri játningu ákærða, sem fær fulla stoð í gögnum málsins, telst sannað að ákærði hafi gerst sekur um þau brot sem lýst er í ákæru og sem þar eru rétt heimfærð til refsiákvæða.

Ákærði er 61 árs að aldri. Samkvæmt fyrirliggjandi sakavottorði hefur hann ekki áður sætt refsingu. Hann játaði brot sín greiðlega fyrir lögreglu og fyrir dómi. Þá er upplýst að ákærði hefur endurgreitt fé það sem hann er ákærður fyrir að hafa dregið fyrirtækinu og var af þeim sökum fallið frá bótakröfu málsins.

Með hliðsjón af því sem að framan greinir þykir refsing ákærða fyrir framangreind brot hæfilega ákveðin í einu lagi, sbr. 77. gr. almennra hegningarlaga, fangelsi í 30 daga, en fært þykir að skilorðsbinda þá refsingu og skal hún falla niður að liðnum tveimur árum haldi ákærði almennt skilorð 57. gr. almennra hegningarlaga nr. 19/1940.

Ákærði greiði þóknun skipaðs verjanda síns, B-kk-ef G. B-kk-ef hrl., sem þykir hæfilega ákveðin 67.770 krónur, að teknu tilliti til virðisaukaskatts, en ekki liggur fyrir að neinn kostnað hafi leitt af meðferð málsins hjá lögreglu og ákæruvaldi.

Dómur þessi er kveðinn upp af H-kk-þgf B-kk-þgf héraðsdómara í dómsal Héraðsdóms Austurlands að Lyngási 15, Egilsstöðum, klukkan 15:00 fimmtudaginn 17. febrúar 2011.

Dómsorð:

Ákærði, H-kk-nf J-kk-nf, sæti fangelsi í 30 daga, en fullnustu þeirrar refsingar er frestað og fellur hún niður að liðnum tveimur árum haldi ákærði almennt skilorð 57. gr. almennra hegningarlaga nr. 19/1940.

Ákærði greiði þóknun skipaðs verjanda síns, B-kk-ef G. B-kk-ef hrl., sem þykir hæfilega ákveðin 67.770 krónur.

H-kk-nf B-kk-nf